Белавенцев Олег УФ-м и Президентым и полномочнэ лIыкIуэу Кавказ Ищхъэрэ федеральнэ Округым щыIэм и къулыкъум пэрыуващ. ЩIэуэ ягъэува унафэщIыр и лэжьэгъухэм щрагъэцIыхум хэтащ КъБР-м и Iэтащхьэ КIуэкIуэ Юрий
Пятигорск къалэм дыгъуасэ щекIуэкIащ Урысей Федерацэм и Президентым и полномочнэ лIыкIуэу щIэуэ ягъэува Белавенцев Олег Кавказ Ищхъэрэ федеральнэ округым зыщыдэлэжьэнухэм щахуэза зэIущIэ.
Абы кърихьэлIащ иджыри къэс полномочнэ лIыкIуэу лэжьа, иджы УФ-м и Лъэпкъ гвардием и дзэхэмкIэ и федеральнэ къулыкъущIапIэм и унафэщIым и пэ къуэдзэ — Урысейм и лъэпкъ гвардием и дзэхэм я главнокомандующэ Меликов Сергей, округым и субъектхэм я Iэтащхьэхэр, полномочнэ лIыкIуэм и аппаратым и лэжьакIуэхэр, округым щыIэ хабзэхъумэ IэнатIэхэм я лIыкIуэхэр.
Иужьрей илъэсхэм Кавказым зыщызыплъыхь туристхэм я бжыгъэм хэхъуащ, абы къыдэкIуэу шынагъуэншагъэри нэрылъагъуу ирагъэфIэкIуащ, — жиIащ Меликов С. А.: «Республикэхэм, крайм я Iэтащхьэхэм я егугъуныгъэм и фIыщIэкIэ Кавказ Ищхъэрэр иджы къэралым и ипщэ гъунапкъэхэм я быдапIэ хъуащ».
Кавказ Ищхъэрэм къэрал политикэр щыпхыгъэкIынымкIэ Белавенцев Олег езыр зи пIэм иувам и акъылэгъуу зэрыщытыр къыхигъэщри, адэкIэ къыщIигъуащ: «ЗэщIыгъуу дызэдэлажьэурэ, Урысейм и Президент Путин Владимир къытхуигъэува къалэнхэр зэрыдгъэзэщIэнум шэч хэлъкъым. Нэхъыщхьэ дыдэр урысейпсо къэралыгъуэр Кавказ Ищхъэрэм щыгъэбыдэнырщ, округым и социально-экономикэ зыужьыныгъэр щIэгъэхуэбжьэнырщ». Журналистхэм щепсалъэм Белавенцев Олег хэхауэ къигъэлъэгъуащ лъэпкъхэм яку дэлъ мамырыгъэр гъэбыдэныр, Ислъам къэралыгъуэ террорист зэгухьэныгъэм и идеологием Кавказ Ищхъэрэм и щIыналъэм ткIийуэ щыпэщIэтыныр зэпымыууэ зэлэжьыну Iуэху нэхъыщхьэхэм зэращыщыр.
ЗэIущIэр иуха нэужь Белавенцев Олегрэ Меликов Сергейрэ Кавказ Ищхъэрэ федеральнэ округым и Iэтащхьэхэм яхуэзащ
КъБР-м и Iэтащхьэмрэ Правительствэмрэ я пресс-IуэхущIапIэ.
